Löytyikö suomalaisen base-hyppääjän ruumis?
Tiistai 2.2.2016 klo 14.24
Kaliforniasta Bixby Creekin sillan läheltä löytyi lauantaina miehen ruumis. Kyseessä uskotaan olevan viime viikolla kadonnut suomalainen base-hyppääjä.
Bixby Creekin silta on suosittu base-hyppääjien keskuudessa. (AP)
Monteryn sheriffin toimiston edustajan John Thornburgin mukaan sheriffin etsintä- ja pelastustiimi löysi lauantaina rannalle huuhtoutuneen alastoman ja osittain mädäntyneen miehen ruumiin. Ruumiin epäillään olevan viime viikolla kadonneen 43-vuotiaan suomalaisen base-hyppääjän.
Ruumis on nyt kuolinsyytutkijalla, joka selvittää miehen henkilöllisyyttä.
Suomalainen base-hyppääjä hyppäsi 20. tammikuuta Bixby Creekin sillalta yhdessä amerikkalaisen naishyppääjän kanssa. Poliisi löysi paikalta kypärävideon. Videolla näkyy, miten nainen hyppää sillalta laskuvarjon kanssa rannalle, laskeutuu onnistuneesti, mutta joutuu sitten ilmeisesti valtavien aaltojen yllättämäksi.
Suomalaismiehen kerrotaan hypänneen naisen perään ja laskeutuneen myös onnistuneesti. Tämän jälkeen suomalaismiehen kypärässä ollut videotallenne päättyy. Miehen uskotaan yrittäneen pelastaa aaltojen varaan joutunutta naista, mutta hukkuneen itsekin. Naisen ruumista ei ole toistaiseksi löytynyt.